**Andrei Koivumäki** (s. 1988 Leningrad, Neuvostoliitto) on suomalainen asuntomyyjä. Koivumäki on kerännyt huomiota sosiaalisessa mediassa ja tekee mm. puhujakeikkoja .

Ura
---

Koivumäki on opiskellut Saimaan ammattiopistossa taloushallintoa ja Lahden ammattikorkeakoulussa johtamista ja viestintää.

Koivumäki aloitti uransa kiinteistöalalla vuonna 2012 Kiinteistömaailmassa.  Samana vuonna hän perusti itselleen Facebook-sivun, aikana jolloin juuri kukaan muu alan toimijoista ei ollut vielä työnsä puolesta somessa. Facebookin lisäksi Koivumäki on aktiivinen myös LinkedInissä ja Instagramissa. Viiden Kiinteistömaailma-vuoden aikana hän yleni Bulevardin toimiston kehitysjohtajaksi ja oli parhaimmillaan ketjun toiseksi paras myyjä Helsingissä. Sieltä hän siirtyi Kotijoukkueen palvelukseen vuonna 2017. Hän rikkoi Kotijoukkueen myyntiennätykset tuoden ketjun liikevaihdosta lähes kolmanneksen.  Koivumäki on hyödyntänyt venäläisiä juuriaan myydessään asuntoja venäläisille. Hänen tunnetuimpia välityksiään oli syksyllä 2017 Moskovan entisen varapormestari Vladimir Malyškovin ostama 435-neliöinen ja 2,6 miljoonaa euroa maksanut asunto Katajanokalla. 

Koivumäki perusti yhtiökumppaniensa kanssa Neliöt Liikkuu LKV:n yrityksen alkuvuonna 2019. Koivumäki ei ole läpäissyt Keskuskauppakamarin LKV-koetta, joten hänellä ei ole oikeutta kutsua itseään kiinteistönvälittäjäksi eikä välittäjäksi. Syyskuun 2022 alussa Koivumäki sai aluehallintovirastolta huomautuksen, sillä hän ja hänen työntekijänsä olivat esiintyneet kiinteistövälittäjänä, vaikka heillä ei ole oikeutta LKV-tittelin käyttämiseen. Koivumäellä tai tämän työntekijöillä ei aluehallintoviraston mukaan ole kiinteistönvälittäjän (LKV) tutkintoa. Koivumäki on myös osakkaana helsinkiläisessä parturi-kampaamossa ja hänellä on nimeään kantava konsultointiyritys, jonka kautta hän tarjoaa puhujakeikkoja ja osallistuu myynti- ja markkinointialan asiantuntijatapahtumiin.

Koivumäki mediassa
------------------

Keväällä 2019 Koivumäki esiintyi Nelosen Asuntokaupat sokkona -ohjelmassa, jossa hänen tehtävänsä oli etsiä ostajille sopivat kodit ja neuvotella niiden hinnat. 

Hän on esittänyt välittäjää myös Ylen Aikuiset-televisiosarjassa.

Teokset
-------

Koivumäen ja Katleena Kortesuon kirja *Sata faktaa myynnistä(ISBN 978-952-14-3637-6*) ilmestyi keväällä 2019.

Yksityiselämä
-------------

Koivumäki muutti perheensä kanssa Pietarista Lappeenrantaan vuonna 1992. Koivumäen isällä on suomalaiset sukujuuret.

Lähteet
-------

1. 1 2 3 4 5 6 7  Kuka myy muka | Image *www.apu.fi*.  14.4.2018. Viitattu 23.4.2019.
2. 1 2  Andreita, 30, kutsutaan kiinteistönvälityksen Cheekiksi - Köyhän perheen kasvatti häpesi, kun isä vei Hondalla tennistreeneihin, mutta nyt kulta-Rolex on vain kello muiden joukossa *www.iltalehti.fi*. Viitattu 23.4.2019.
3. ↑  Hanna Pesonen: Andrei Koivumäki, 34, kertoo, paljonko hänellä on rahaa – asuntokauppias tuli vaatimattomista oloista, rikastui kovalla työllä ja tuhlasi huvikseen *Ilta-Sanomat*.  19.3.2022. Viitattu 23.8.2023.
4. ↑  Jarkko Kurvinen, Tom Laine, Ville Tolvanen: *Henkilöbrändi : asiantuntijasta vaikuttajaksi*. Alma Talent, 2017.
5. 1 2  Pystyisitkö itse tähän? Rohkeat suomalaiset antavat kodinoston täysin ammattilaisten vastuulle – mukana asuntokaupan Cheekiksi kutsuttu Andrei Koivumäki *Nelonen.fi*. Viitattu 23.4.2019. (englanniksi)
6. 1 2 3  Andrei Koivumäki teki itsestään brändin: Näin se onnistui *Yrittajat.fi*.  16.12.2017. Viitattu 23.4.2019.
7. ↑  Katajanokan 435 neliön "viikonloppuasunnon" omistaja paljastui: 2,6 miljoonan asuntoa kauppaava on Moskovan entinen varapormestari *Helsingin Sanomat*.  7.10.2017. Viitattu 23.4.2019.
8. 1 2  Kiinteistönvälitystoimisto keräsi 15 miljoonan euron edestä toimeksiantoja viidessä päivässä: Andrei Koivumäki paljastaa, miten se onnistui *Yrittajat.fi*.  18.1.2019. Viitattu 23.4.2019.
9. ↑  Andrei Koivumäki takoo hirmutulosta, mutta on joka kerta reputtanut kiinteistövälittäjän tutkintokokeen – "En ole käynyt mitään lukioita" *www.iltalehti.fi*. Viitattu 9.8.2022.
10. 1 2  Avi antoi yrittäjä Andrei Koivumäelle huomautuksen – markkinoinnissa käytetty väärää termiä *www.iltalehti.fi*. Viitattu 14.9.2022.
11. ↑  Asuntokaupat sokkona *Ruutu*. Viitattu 23.4.2019. (englanniksi)
12. ↑   "AIKUISET". fi
13. ↑  Andrei Koivumäki: *100 faktaa myynnistä*. Alma Talent, 2019. ISBN 9789521436376. Teoksen verkkoversio (viitattu 23.4.2019).  (Arkistoitu – Internet Archive)

Aiheesta muualla
----------------

* Koivumäen verkkosivut (Arkistoitu – Internet Archive)
* Radio Rock: Andrei Koivumäki - kiinteistövälittäjien Cheek
* Puheen Aamu: Henkilöbrändäyksen ABC - kerro tarina, erotu ja kärjistä, sillä mikään ei muutu jos kukaan ei suutu! Vieraina Ville Tolvanen ja Andrei Koivumäki